《次韵和颍昌叶翰林 其三 同许学士亢宗干誉汎舟潩水》
宋代·程俱

往者巾柴车，追游卞山村。今焉镇三辅，鼓吹喧谯门。

遥知手种松，浸有苍苔痕。许下今乐郊，胜事亦复繁。

但令足兵食，饱暖同君恩。长安举头见，煌煌太微垣。

江湖与魏阙，一一寄默存。正恐受釐室，虚怀待微言。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。